Cum vom putea restaura adevărul 
istoric și Patria 


Cerul Albastru, revistă pentru toţi care pledează pentru 
restaurarea adevărului istoric, reîntregirea, bunăstarea și 
prosperarea Patriei. Trăiască România Mare în vechile hotare! 


Mesaj către dacologi 


Valentina GĂLUȘCĂ 


Cine se revoltă împotriva "dacologilor“”? Istoricii? Dar, oare, nu cumva pentru că le răstoarnă 
minciuna pe care s-au bazat si pe care au propagat-o? Oare nu pentru că s-au acomodat si complăcut 
în această minciună? 


Căutaţi mai întâi să fiti plini de Duhul Sfânt pe care îl aveau și 
dacii! 


Vă întreb pe toți: Cine ar putea sta împotriva noastră, dacă Dumnezeu ar fi cu noi? (Dacă Dumnezeu 
este pentru noi, cine va fi împotriva noastră? (Romani 8.31).) 


Vă spun eu: Nimeni! Nimeni nu ar putea sta în picioare în faţa lui Dumnezeu care ar 
merge înaintea noastră și ar deschide calea, căci nimic nu poate stăvili valul mânat de 
El. 


PRIVIȚI LA APĂ! Chiar și dacă este lichidă (adică atât de flexibilă, încât se poate 
conforma în orice împrejurare, luând forma vasului) și, s-ar părea, nu are nici o putere 
în sine, totuși, vă rog să observați, Cel ce a creat-o, poate face din ea o forță 
nestăvilită. 


Amintiţi-vă cât de lent veneau valurile Oceanului Indian care au provocat tsunami 
acum câţiva ani în urmă! Cine le-a putut opri? Nimeni. 


Dumnezeu îl poate face puternic pe oricine, fie chiar și o persoană aparent 
neputincioasă. Dumnezeu a lucrat prin Moise care era un simplu cioban bâlbâit, un om 
fără de bani și fără de relaţii cu persoane importante care să-l susțină. 


Ce i-a dat Dumnezeu când l-a chemat în misiune ? Nimic. Moise deja avea tot 
necesarul. Iată de ce când el l-a întrebat pe Dumnezeu cum ar putea să îndeplinească 
porunca Lui, Dumnezeu l-a întrebat: „Ce ai în mână?”, arătându-i. Ah, toiagul! Moise 
avea toiagul de păstor în mână. 


Deci e suficient doar atât cât avem fiecare la îndemână pentru a înfăptui lucruri mari! 
Dumnezeu niciodată nu cere ceea ce nu poți. 


Înainte încă de a fi chemat la acea misiune, Moise deja avea totul. Iată, cum lucrează 
Providența care pregătește totul din timp! Oare nu doar cu acel toiag a făcut Moise 
toate minunile? 


Când simţea Moise că nu poate convinge poporul, ce făcea? Cerea ceva deosebit de la 
Dumnezeu? — Nu! El cerea credință pentru sine. Căci toiagul său era capabil să facă 
minuni doar în măsura credinţei pe care el o avea. Moise a înţeles asta. Deaceea striga: 
„Doamne, mărește-mi credinţa!” 


Vă rog să observați: Dumnezeu l-a ales pe Moisei să scoată poporul din robie (în sensul 
larg al cuvântului) nu pentru că era mai deștept, nu pentru că era mai informat, mai 
puternic, mai abil, mai șmecher, ci pentru că avea credinţă! A crezut în Dumnezeu și în 
puterea Lui care va lucra prin el și prin ce avea la îndemână. 


Moise a înţeles că Dumnezeu este Cel ce dă putere. 


Problema (ca să scriu în limbajul vostru) posibil să fie în voi, care nu aveți suficientă 
credință, dar nici nu o cereți ca Moise. 


Posibil că nu aveţi nici discernământ destul ca să înţelegeți cât de mare este misiunea 
la care aţi fost chemat. Dar, la sigur, aveţi o misiune foarte mare și foarte responsabilă! 


„Cercetaţi duhurile” — scrie în Sfânta Scriptură! Cereți ca Duhul Sfânt să vă conducă în 
misiunea voastră și El vă va deschide calea așa cum i-a deschis Dumnezeu lui Moise 
marea! Rugați-l ca El să lucreze prin voi, ca să vă dea biruinţă. 


Întrebaţi-vă dacă sunteți voi, într-adevăr, plini de Duhul lui Dumnezeu, dacă sunteți 
oamenii lui Dumnezeu. Aici e întrebarea. 


Deci, căutaţi mai întâi să fiti plini de Duhul Sfânt pe care îl aveau 
şi dacii! 


Fiți de partea lui Dumnezeu care vrea să triumfe adevărul pe care l-aţi aflat! 


Împărtășiţi viziunea lui Dumnezeu privitor la creaţie și orânduirea popoarelor. Fiţi 
plăcuți în faţa Lui, astfel ca El să vrea să vină la voi ca să lucreze prin voi și să vă dea 
eliberarea (în sensul larg) și să vă dea biruinţă, și să facă ca adevărul pe care l-ați 
descoperit să triumfe. Mă refer și la adevărul istoric! 


Istoria trebuie înțeleasă, tălmăcită și scrisă de cei cu Duhul Sfânt care au 
discernământul adevărului și al dreptăţii, care împărtășesc viziunea lui Dumnezeu 


asupra creației și care POT să analizeze evenimentele din punctul de vedere al lui 
Dumnezeu. 


Așa făceau marii proroci din vechime. Așa încercau să facă cronicarii noștri. 


Cine a putut să-l învingă pe Ștefan cel Mare și Sfânt, 


atâta timp, cât Duhul Sfânt era cu el și lucra prin el? Nimeni! Oare, nu Dumnezeu era 
Cel care lupta contra hoardelor dușmane, întărind braţele vitejilor din armata condusă 
de Duhul Sfânt care lucra prin Ștefan? 


Marele voievod știa Cine îi dădea puterea și BIRUINŢA. Ștefan a fost un vas, prin care 
Dumnezeu lupta. El se ruga înainte de lupte și îi mulțumea lui Dumnezeu după fiecare 
biruinţă. 


„Dar voi? Voi, epigonii?” (Eminescu). Ridicați-vă, dar, din genunchi, voi, cei descurajaţi, 
căci Dumnezeu vrea să vă dea putere, vrea să vă facă voinici neînfricaţi ca să biruiți 
triumfător dușmanii voştri! Amintiţi-vă că ce aveți la îndemână este suficient! 


Lui Ștefan nu-i era rușine să îngenuncheze în faţa lui Dumnezeu. Nici dacilor nu le era 
rușine să se lase conduși de Dumnezeu în misiunea pe care au avut-o în istorie. 


Istoria și istoricii... Încă vă mai plângeți că sunteţi lăsați în descurajare, încă mai jucaţi 
la voia dușmanilor? 


Încă mai deplângeţi cei 200 de ani de ocupaţie? Dar v-aţi întrebat ce fel de ocupaţie vă 
subjugă mai mult? Căci nu e vorba doar de ocupația teritorială. 


Chiar dacă armata rusă nu ar fi pe pământurile Daciei, oare, s-ar schimba ceva esenţial, 
dacă voi aveţi o mentalitate atât de curbă, slugarnică și deloc verticală!?? 


Plângeţi-vă, căci sunteţi de plâns! Mintea și inima voastră este ocupată de duhuri 
decăzute. Voi vreți să faceți lumină în istorie, cooperând cu întunericul? ...Iată de ce 
umblaţi bezmetici, iată de ce nu vă reușește nimic substanţial și esenţial. 


Un exemplu recent de mentalitate curbă: Filat a vrut... Filat a încercat... — Vă aduceți 
aminte că trei ani în urmă el a mers la Prut și cu mâinile lui a început să scoată sârma 
ghimpată? A fost așa ceva... Toată mass-media sălta de știri. Dar l-au oprit. Știţi de ce? 
— Pentru că a fost șantajabil. De ce a fost șantajabil? 


Pentru că a fost slab de înger, cum se zice în popor. Asta tălmăcit înseamnă că a avut 
un duh slab. Nu se poate de colaborat cu mafia... 


Nu se poate, oameni buni, de obţinut victorie având un duh neputincios în voi. Numai 
Duhul Sfânt al lui Dumnezeu este Atotputernic! 


Dacă vreți să-l biruiţi pe satana care vă joacă festele, nu vă folosiţi de șmecheriile lui, 
nu vă lăsați cuceriți de duhurile lui. Duhurile rele vor da biruinţă celui rău. 


Dezrobiţi-vă mai întâi de sub robia îngerilor decăzuţi, a duhurilor 
slabe. 


Luaţi Duh Sfânt! Chemaţi pe Dumnezeu cel Atotputernic! Lăsaţi-l pe El să lucreze prin 
voi și numai atunci veți triumfa, gustând apa pură din stânca sacră a adevărului... 
Numai așa veți fi triumfători în toate, chiar și în situații incredibile de biruit! 


Am rămas mirată că cei care au dorit să organizeze Congresului Internaţional al 
Dacologiei la Chișinău, s-au retras așa ușor, speriindu-se de o înnourare politică. 


Dacă voi sunteţi urmașii dacilor, de ce nu aveţi în voi Duhul puternic al lui Dumnezeu 
care îi ghida pe daci? 


De cine v-aţi speriat și de ce? 


De unde trebuia să începeţi lupta contra minciunii istorice? Oare nu de la adevărul 
fundamental? Cine deţine adevărul fundamental? Oare nu Dumnezeu? 


Iisus a spus: „Eu sunt ...Adevărul...” (Ioan 14,6). Iisus este Cuvântul care a existat 
veșnic, inclusiv pe timpul dacilor. El (Cuvântul) a fost la fel de puternic și la întemeierea 
lumii, și atunci pe timpul dacilor, și acum... și în vecii vecilor (vezi Ioan 1,1). 


Nu scoateţi pe Hristos din istorie! 
Nu-l desconsideraţi pe Dumnezeu și pe Duhul lui cel Sfânt! 
Dacii au avut Duhul lui Dumnezeu. Atâta timp cât au avut acest Duh, au fost puternici... 


Numai cu ajutorul lui Dumnezeu, numai cu puterea Duhului Sfânt care eliberează, 
numai cu lisus care este Cuvântul Adevărului veți reuși să restabiliți istoria și să 
refaceți țara după plăcerea lui Dumnezeu. 


Orice carte are duhul celui ce a scris-o. 


Scriptura este sfântă, pentru că a fost scrisă de sfinţi, de proroci conduși de Duhul 
Sfânt — oameni prin care a vorbit Dumnezeu. 


Orice istoric este purtat de un duh. Scriptura scrie: Cercetați duhurile. (1 Ioan 4,1-6) ca 
să vedeţi cine, de fapt, vorbește prin fiecare istoric. 


